ddrg/super_eurlex huggingface dataset:
SKLEP SVETA

z dne 13. marca 1989

o sklenitvi Drugega dodatnega protokola k Sporazumu med Evropsko gospodarsko skupnostjo in Kraljevino Norveško neposredno po pristopu Kraljevine Španije in Portugalske republike k Skupnosti

(89/331/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti, in zlasti člena 113 te pogodbe,

ob upoštevanju priporočila Komisije,

ker se je na podlagi Uredbe (EGS) št. 839/88 [1] pobiranje carin, ki jih Skupnost deseterice uporablja za uvoz nekaterih izdelkov iz Španije in Portugalske, popolnoma opustilo, ko so te carine znašale samo še 2 % ali manj;

ker je treba skleniti Drugi dodatni protokol k Sporazumu med Evropsko gospodarsko skupnostjo in Kraljevino Norveško [2], podpisanemu v Bruslju 14. maja 1973, da bi se določila popolna opustitev dajatev za izdelke, ki jih pokriva Sporazum, in ki se uvozijo v Norveško iz Španije, kadar takšne dajatve znašajo samo še 2 % ali manj,

SKLENIL:

Člen 1

Drugi dodatni protokol k Sporazumu med Evropsko gospodarsko skupnostjo in Kraljevino Norveško neposredno po pristopu Kraljevine Španije in Portugalske republike k Skupnosti se odobri v imenu Skupnosti.

Besedilo Protokola je priloženo temu sklepu.

Člen 2

Predsednik Sveta da uradno obvestilo, predvideno v členu 3 Protokola [3].

Člen 3

Ta sklep začne veljati dan po objavi v Uradnem listu Evropskih skupnosti.

V Bruslju, 13. marca 1989

Za Svet

Predsednik

C.SOLCHAGA CATALAN

[1] UL L 87, 31.3.1988, str. 1.

[2] UL L 171, 27.6.1972, str. 2.

[3] Datum začetka veljavnosti Protokola bo v Uradnem listu Evropskih skupnosti objavil generalni sekretariat Sveta.
Sklep Sveta

z dne 21. decembra 1988

o začasni uporabi Mednarodnega sporazuma o naravni gumi 1987

(88/662/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti členov 113 ter 116 Pogodbe,

ob upoštevanju predloga Komisije,

ker je Mednarodni sporazum o naravni gumi iz leta 1979 prenehal veljati;

ker so na podlagi Sklepa 88/107/EGS [1] Skupnost in njene države članice 18. decembra 1987 podpisale Mednarodni sporazum o naravni gumi iz leta 1987, v nadaljnjem besedilu "Sporazum iz leta 1987";

ker je zaželeno, da se zagotovi, da začne Sporazum iz leta 1987 začasno veljati najpozneje 1. januarja 1989; ker morajo v ta namen Skupnost in njene države članice v skladu s potrebnimi notranjimi postopki in potem, ko so ti končani, obvestiti generalnega sekretarja organizacije Združenih narodov o svojem namenu, da uporabljajo Sporazum 1987 začasno,

SKLENIL:

Člen 1

Skupnost in njene države članice potem, ko končajo potrebne notranje postopke, obvestijo generalnega sekretarja organizacije Združenih narodov o svojem namenu, da uporabljajo Mednarodni sporazum o naravni gumi iz leta 1987 začasno, v skladu s členoma 59(1) in 60(2).

Člen 2

Predsednik Sveta je pooblaščen za imenovanje osebe, pooblaščene za deponiranje obvestila o začasni uporabi Sporazuma 1987 v imenu Skupnosti.

V Bruslju, 21. decembra 1988

Za Svet

Predsednik

V. Papandreou

[1] UL L 58, 3.3.1988, str. 18.

--------------------------------------------------
Sklep Sveta

z dne 21. decembra 1988

o začasni uporabi Potrjenega zapisnika, ki spreminja Sporazum med Evropsko gospodarsko skupnostjo in Hongkongom o trgovini s tekstilnimi izdelki

(88/666/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 113 Pogodbe,

ob upoštevanju predloga Komisije,

ker je Skupnost začasno uporabljala Sporazum med Evropsko gospodarsko skupnostjo in Hongkongom o trgovini s tekstilnimi izdelki, parafiran 2. oktobra 1986, v skladu s Sklepom 88/213/EGS [1] od 1. januarja 1987 do dokončanja postopkov, potrebnih za sklenitev Sporazuma;

ker navedeni sporazum predvideva možnost količinskih prilagoditev kvot za določene kategorije, da bi omogočil uvedbo kombinirane nomenklature;

ker je bil po posvetovanjih med Skupnostjo in Hongkongom 29. julija 1988 parafiran Potrjen zapisnik, ki spreminja kvote za izdelke kategorij 7 in 78, predvidene v Sporazumu;

ker naj bi se od 1. januarja 1988 do dokončanja postopkov, potrebnih za sklenitev Sporazuma in Potrjenega zapisnika, Potrjeni zapisnik začasno uporabljal, pod pogojem vzajemne začasne uporabe s strani Hongkonga,

SKLENIL:

Člen 1

Potrjeni zapisnik, ki spreminja Sporazum o trgovini s tekstilnimi izdelki med Evropsko gospodarsko skupnostjo in Hongkongom se od 1. januarja 1988 do dokončanja postopkov, potrebnih za njegovo sklenitev, v Skupnosti začasno uporablja, pod pogojem vzajemne začasne uporabe s strani Hongkonga.

Besedilo Potrjenega zapisnika je priloženo k temu sklepu.

Člen 2

Komisija je pozvana, da od vlade Hongkonga pridobi soglasje o začasni uporabi Potrjenega zapisnika iz člena 1 in o tem uradno obvesti Svet.

V Bruslju, 21. decembra 1988

Za Svet

Predsednik

V. Papandreou

[1] UL L 97, 14.4.1988, str. 1.

--------------------------------------------------
Sklep Sveta

z dne 30. junija 1988

o sklenitvi Dodatnega protokola k Sporazumu o sodelovanju med Evropsko gospodarsko skupnostjo in Kraljevino Maroko

(88/452/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 238 Pogodbe,

ob upoštevanju priporočila Komisije,

ob upoštevanju privolitve Evropskega parlamenta [1],

ker je treba Dodatni protokol k Sporazumu o sodelovanju med Evropsko gospodarsko skupnostjo in Kraljevino Maroko [2], podpisan v Rabatu 27. aprila 1976, odobriti,

SKLENIL:

Člen 1

Dodatni protokol k Sporazumu o sodelovanju med Evropsko gospodarsko skupnostjo in Kraljevino Maroko se s tem odobri v imenu Skupnosti.

Besedilo Protokola je priloženo k temu sklepu.

Člen 2

Predsednik Sveta da uradno obvestilo, predvideno v členu 8 Protokola [3].

Člen 3

Ta sklep začne veljati dan po objavi v Uradnem listu Evropskih skupnosti.

V Luxembourgu, 30. junija 1988

Za Svet

Predsednik

Ch. Schwarz-Schilling

[1] UL C 187, 18.7.1988.

[2] UL L 264, 27.9.1978, str. 2.

[3] Generalni sekretariat Sveta objavi datum začetka veljavnosti Protokola v Uradnem listu Evropskih skupnosti.
Odločba Komisije

z dne 14. julija 1987

o seznamu obratov v Združenih mehiških državah, odobrenih za uvoz svežega mesa v Skupnost

(87/424/EGS)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 72/462/EGS z dne 12. decembra 1972 o problemih v zvezi z zdravstvenim varstvom in veterinarskimi pregledi ob uvozu govedi in prašičev ter svežega mesa iz tretjih držav [1], kakor je bila nazadnje spremenjena z Direktivo 87/64/EGS [2], ter zlasti členov 4(1) in 18(1) Direktive,

ker morajo obrati v tretjih državah za pridobitev odobritve za izvoz svežega mesa v Skupnost izpolnjevati splošne in posebne zahteve iz Direktive 72/462/EGS;

ker na podlagi dveh inšpekcijskih pregledov leta 1983 in 1984 noben obrat ni bil ocenjen kot zadovoljiv in ker je Odločba Komisije 83/470/EGS [3] državam članicam na ravni Skupnosti prepovedala uvoz svežega mesa iz obratov v Mehiki, pri čemer imajo navedene države članice, katerih nacionalna zakonodaja to dopušča, možnost, da sedem mesecev ne prekinejo obstoječih trgovinskih tokov z obrati, ki so jih predlagale mehiške oblasti;

ker je nadaljnji inšpekcijski pregled, opravljen v skladu s členom 5 Direktive 72/462/EGS in členom 2(1) Odločbe Komisije 86/474/EGS z dne 11. septembra 1986 o izvajanju inšpekcijskih pregledov na kraju samem, ki jih je treba opraviti pri uvozu goveda, prašičev in svežega mesa iz držav nečlanic [4], pokazal, da se je higienski standard v enem obratu zvišal in se lahko šteje kot zadovoljiv;

ker se lahko ta obrat v teh okoliščinah vpiše na seznam obratov, odobrenih za izvoz v Skupnost, in ker je treba zato Odločbo 83/470/EGS razveljaviti;

ker za uvoz svežega mesa iz obratov, navedenih v Prilogi, še vedno veljajo drugje določeni predpisi in splošne določbe Pogodbe; ker zlasti za uvoz nekaterih vrst mesa, kot je meso, ki vsebuje ostanke škodljivih snovi, iz tretjih držav in ponoven izvoz v druge države članice, obstajajo usklajena pravila Skupnosti, ki se še ne izvajajo v celoti;

ker so ukrepi, predvideni s to odločbo, v skladu z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

1. Obratom v Mehiki, navedenim v Prilogi, se odobri uvoz svežega mesa v Skupnost v skladu z navedeno prilogo.

2. Za uvoz iz obratov, naštetih v Prilogi, še vedno veljajo drugje določeni veterinarski predpisi Skupnosti.

Člen 2

Države članice prepovejo uvoz svežega mesa iz obratov, ki niso našteti v Prilogi.

Člen 3

Odločba 83/470/EGS se razveljavi.

Člen 4

Ta odločba se uporablja od 1. avgusta 1987.

Člen 5

Ta odločba je naslovljena na države članice.

V Bruslju, 14. julija 1987

Za Komisijo

Frans Andriessen

Podpredsednik

[1] UL L 302, 31.12.1972, str. 28.

[2] UL L 34, 5.2.1987, str. 52.

[3] UL L 259, 20.9.1983, str. 29.

[4] UL L 279, 30.9.1986, str. 55.

--------------------------------------------------

PRILOGA

SEZNAM OBRATOV

Št. odobritve | Obrat/naslov | Vrsta |

KL | RZ | HL | G | O/K | P | K | PO |

E 30 | Empacadora y Ganadera de Aguas Calientes SA, Aguas Calientes | x | x | | | | | x | |

--------------------------------------------------
SKLEP SVETA

z dne 28. septembra 1987

o sklenitvi Dodatnega protokola k Sporazumu o sodelovanju med Evropsko gospodarsko skupnostjo in Ljudsko demokratično republiko Alžirijo

(87/510/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti, zlasti člena 238,

ob upoštevanju priporočila Komisije1,

ob upoštevanju soglasja Evropskega parlamenta2,

ker je treba potrditi Dodatni protokol k Sporazumu o sodelovanju med Evropsko gospodarsko skupnostjo in Ljudsko demokratično republiko Alžirijo3, podpisan v Alžiru 26. aprila 1976,

SKLENIL:

Člen 1

V imenu Skupnosti se s tem sklepom potrdi Dodatni protokol k Sporazumu o sodelovanju med Evropsko gospodarsko skupnostjo in Ljudsko demokratično republiko Alžirijo.

Besedilo protokola je priloženo temu sklepu.

Člen 2

Predsednik Sveta opravi notifikacijo, določeno v členu 6 Protokola4.

Člen 3

Ta sklep začne veljati dan po objavi v Uradnem listu Evropskih skupnosti.

V Bruslju, 28. septembra 1987

Za Svet

Predsednik

B. HAARDER

1 UL C 97, 10.4.1987, str. 2.

2 Soglasje z dne 16. septembra 1987 (še ni objavljeno v Uradnem listu ).

3 UL L 263, 27.9.1978, str. 2.

4 Dan začetka veljavnosti protokola bo Generalni sekretariat Sveta objavil v Uradnem listu Evropskih skupnosti.
Sklep Sveta

z dne 28. aprila 1987

o sprejetju Konvencije med Evropsko gospodarsko skupnostjo in Republiko Avstrijo, Republiko Finsko, Republiko Islandijo, Kraljevino Norveško, Kraljevino Švedsko ter Švicarsko konfederacijo o poenostavitvi formalnosti v blagovni trgovini

(87/267/EGS)

SVET EVROPSKIH SKUPNOSTI JE –

ob upoštevanju Pogodbe o ustanovitvi Evropske gospodarske skupnosti in zlasti člena 113 Pogodbe,

ob upoštevanju priporočila Komisije,

ker mora sprejetje Konvencije z Avstrijo, Finsko, Islandijo, Norveško, Švedsko in Švico z namenom, da se v trgovini med Skupnostjo in navedenimi državami kot tudi med državami samimi uvede enotna upravna listina, ki nadomesti vse sedanje deklaracije, omogočiti olajšave in poenostavitve formalnosti v takšni trgovini; ker je zato primerno, da se sprejme ta konvencija;

ker sodi ta konvencija v okvir spremljajoče dejavnosti k Skupni izjavi iz Luxembourga z dne 9. aprila 1984, ki so jo dali ministri držav članic Skupnosti, Evropsko združenje za prosto trgovino (EFTA) in Komisija, ki so izrazili svojo politično voljo, da razširijo sodelovanje med Skupnostjo in navedenimi državami s "ciljem oblikovati dinamičen evropski gospodarski prostor v korist svojih držav",

SKLENIL:

Člen 1

V imenu Skupnosti se sprejme Konvencija med Evropsko gospodarsko skupnostjo in Republiko Avstrijo, Republiko Finsko, Republiko Islandijo, Kraljevino Norveško, Kraljevino Švedsko ter Švicarsko konfederacijo o poenostavitvi formalnosti v blagovni trgovini.

Besedilo Konvencije je priloženo temu sklepu.

Člen 2

Skupnost zastopa v Skupnem odboru v skladu s členom 10 Konvencije Komisija, ob pomoči predstavnikov držav članic.

Člen 3

Predsednik Sveta deponira akte, predvidene v členu 17 Konvencije [1].

V Luksemburgu, 28. aprila 1987

Za Svet

Predsednik

P. De Keersmaeker

[1] Datum začetka veljavnosti Konvencije generalni sekretariat Sveta objavi v Uradnem listu Evropskih skupnosti.

--------------------------------------------------
Sklep Komisije

z dne 19. februarja 1986

o spremembi Uredbe (EGS) št. 3419/83 z namenom razširitve seznama proizvodov s poreklom iz Romunije, ki so liberalizirani na ravni Skupnosti

(86/68/EGS)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 113 Pogodbe,

ob upoštevanju uredbe Sveta (EGS) št. 453/84 z dne 21. februarja 1984, ki spreminja Uredbo (EGS) št. 3419/83 z namenom razširitve seznama proizvodov s poreklom iz Romunije, ki so liberalizirani na ravni Skupnosti in zlasti člena 2 Uredbe [1],

ker se je Skupni odbor, ustanovljen s Sporazumom med Evropsko gospodarsko skupnostjo in Socialistično republiko Romunijo dne 28. julija [2], ki se je sestal v Bruslju dne 9. in 10. decembra 1985; ker je, po zaključku svojega dela, priporočil, da je treba, med drugim, vnesti nove izdelke v Prilogo k Uredbi Sveta (EGS) št. 3419/83 z dne 14. novembra 1983 o določitvi določenih podrobnih pravil za izvajanje Sporazuma med Skupnostjo in Romunijo o trgovini z industrijskimi izdelki [3];

ker je treba, po proučitvi različnih vidikov ukrepov, ki jih priporoča Skupni odbor, ukrepati, ob upoštevanju člena 3(1) Sporazuma med Evropsko gospodarsko skupnostjo in Socialistično republiko Romunijo o trgovini z industrijskimi izdelki [4],

SPREJELA NASLEDNJO ODLOČBO:

Člen 1

Izdelki, navedeni v Prilogi k temu sklepu, se dodajo v Prilogo k Uredbi (EGS) št. 3419/83.

Člen 2

Ta sklep se uporablja od 1. januarja 1986.

Člen 3

Ta sklep je naslovljen na države članice.

V Bruslju, 19. februarja 1986

Za Komisijo

Willy De Clercq

Član Komisije

[1] UL L 53, 24.2.1984, str. 1.

[2] UL L 352, 29.12.1980, str. 2.

[3] UL L 346, 8.12.1983, str. 1.

[4] UL L 352, 29.12.1980, str. 5.

--------------------------------------------------

PRILOGA

Tarifna številka SCT | Oznaka NIMEXE (1985) |

| |

| 29.04 A ex V | 29.04-22 24 27 |

ex 44.11 | 44.11-20 49 |

ex 44.15 | 44.15-39 80 |

ex 44.18 | 44.18-30 90 |

ex 44.24 | 44.24 ex 00 |

| 45.02 | 45.02-00 |

| 69.02 ex B | 69.02-51 |

| 69.09 B | 69.09-81 89 93 |

ex 70.13 | 70.1 3-ex 20 |

| 85.09 ex A | 85.09-01 05 ex 09 |

--------------------------------------------------
Sklep Sveta

z dne 22. novembra 1984

o sklenitvi Sporazuma v obliki izmenjave pisem med Evropsko gospodarsko skupnostjo in Vlado Avstralije o dogovoru med Avstralijo in Skupnostjo o siru

(84/560/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 113 Pogodbe,

ob upoštevanju predloga Komisije,

ker je med trgovinskimi pogajanji v okviru Splošnega sporazuma o carinah in trgovini (GATT) Skupnost sklenila Dogovor z Avstralijo o siru [1];

ker je treba nekatere določbe Dogovora spremeniti, da bi se dosegli njegovi cilji;

ker je Komisija začela pogajanja z Avstralijo o tej zadevi in z njo dosegla zadovoljivo soglasje,

SKLENIL:

Člen 1

Sporazum v obliki izmenjave pisem med Evropsko gospodarsko skupnostjo in Vlado Avstralije o Dogovoru med Avstralijo in Skupnostjo o siru je odobren v imenu Skupnosti.

Besedilo Sporazuma je priloženo temu sklepu.

Člen 2

Predsednik Sveta je pooblaščen, da imenuje osebo, pooblaščeno za podpis Sporazuma, ki bo zavezujoč za Skupnost.

V Bruslju, 22. novembra 1984

Za Svet

Predsednik

J. Bruton

[1] UL L 71, 17.3.1980, str. 154.

--------------------------------------------------
Odločba Sveta

z dne 26. oktobra 1983

o protiukrepih na področju mednarodnega trgovskega ladijskega prometa

(83/573/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 84(2) Pogodbe,

ker rezultati pomorskega informacijskega sistema, ustanovljenega v skladu z Odločbami 78/774/EGS [1], 79/4/EGS [2], 80/1181/EGS [3], 81/189/EGS [4] in 82/870/EGS [5] skupaj z izkušnjami nekaterih držav članic kažejo, da bi bilo priporočljivo opredeliti ustrezen postopek Skupnosti o protiukrepih na področju mednarodnega trgovskega ladijskega prometa v razmerju do tretjih držav, ki bi jih sprejele zadevne države članice,

SPREJEL NASLEDNJO ODLOČBO:

Člen 1

Država članica, ki je sprejela ali namerava sprejeti protiukrepe na področju mednarodnega trgovskega ladijskega prometa v razmerju do tretjih držav, se posvetuje z drugimi državami članicami in Komisijo v skladu s posvetovalnim postopkom, vzpostavljenim z odločbo 77/587/EGS [6].

Člen 2

1. Države članice si v okviru posvetovanja iz člena 1 prizadevajo za uskladitev vseh protiukrepov, ki jih utegnejo sprejeti.

2. Svet lahko soglasno sklene, da se v državah članicah skupno izvajajo ustrezni protiukrepi, ki tvorijo del njihove nacionalne zakonodaje.

Člen 3

Države članice morajo v posvetovanju iz člena 1, če je to primerno, kar najbolj opredeliti naslednje:

(a) razvoj dogodkov, ki je pripeljal do sprejetja protiukrepov;

(b) področje pomorstva, za katerega se protiukrep uporablja;

(c) vrsta pomorske storitve, ki je prizadeta (na primer linijski promet);

(d) naravo protiukrepa, ki je bil sprejet ali ki bo sprejet;

(e) trajanje protiukrepa;

(f) proporcionalnost protiukrepa glede na povzročeno škodo.

Člen 4

Države članice še naprej prosto uporabljajo enostranske nacionalne protiukrepe.

Člen 5

Ta odločba je naslovljena na države članice.

V Luxembourgu, 26. oktobra 1983

Za Svet

Predsednik

G. Moraitis

[1] UL L 258, 21.9.1978, str. 35.

[2] UL L 5, 9.1.1979, str. 31.

[3] UL L 350, 23.12.1980, str. 44.

[4] UL L 88, 2.4.1981, str. 32.

[5] UL L 368, 28.12.1982, str. 42.

[6] UL L 239, 17.9.1977, str. 2.

--------------------------------------------------
Sklep Sveta

z dne 25. julija 1983

o pristopu Skupnosti h Konvenciji o ribolovu in ohranjanju živih virov v Baltskem morju in Beltih, kakor je bila spremenjena s protokolom Konference predstavnikov držav pogodbenic Konvencije, podpisanim 11. novembra 1982 v Varšavi

(83/414/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti, zlasti člena 43 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ker je za upravljanje in ohranjanje živih virov v Baltskem morju in Beltih potrebna mednarodna ureditev;

ker je bila v ta namen 13. septembra 1973 v Gdansku podpisana Konvencija o ribolovu in ohranjanju živih virov v Beltskem morju in Beltih, v nadaljevanju "Gdanska konvencija", in je začela veljati 28. julija 1974;

ker je Skupnost izključno pristojna za sprejemanje ohranitvenih ukrepov za žive vire v morju, ne samo na avtonomen način, ampak tudi s pogodbenimi obveznostmi s tretjimi državami in v okviru mednarodnih organizacij;

ker sta leta 1977 državi članici, pogodbenici Gdanske konvencije, in sicer Kraljevina Danska in Federativna republika Nemčija, predložili poljski vladi, depozitarju konvencije, predlog za spremembo te konvencije, da bi omogočila pristop Skupnosti;

ker so države pogodbenice Gdanske konvencije 11. novembra 1982 podpisale protokol, ki je vseboval predloge za spremembo konvencije, med katerimi je bil navedeni dansko-nemški predlog;

ker bodo te spremembe začele veljati 90 dni potem, ko bo vlada depozitar od vseh pogodbenic prejela priglasitve o sprejemu spremembe; ker lahko po tem začetku veljavnosti Skupnost pristopi k Gdanski konvenciji;

ker mora Skupnost nujno pristopiti h konvenciji, da bi prispevala k ohranjanju živih virov na območju, ki ga zajema Gdanska konvencija in na katerem ribiči Skupnosti lovijo,

SKLENIL:

Člen 1

Skupnost odobri pristop Evropske gospodarske skupnosti h Konvenciji o ribolovu in ohranjanju živih virov v Baltskem morju in Beltih, kakor je bila spremenjena s protokolom Konference predstavnikov držav podpisnic konvencije, podpisanim 11. novembra v Varšavi.

Besedili konvencije in protokola sta priloženi k temu sklepu.

Člen 2

Predsednik Sveta predloži listino o pristopu vladi Ljudske republike Poljske v skladu s členom XVIII Konvencije [3].

Člen 3

Ta sklep se objavi v Uradnem listu Evropskih skupnosti.

V Bruslju, 25. junija 1983

Za Svet

Predsednik

C. Simitis

[1] UL C 117, 30.4.1983, str. 4.

[2] Mnenje, podano 8. julija 1983 (še ni bilo objavljeno v Uradnem listu).

[3] Začetek veljavnosti konvencije v zvezi s Skupnostjo bo v Uradnem listu Evropskih skupnosti objavil generalni sekretariat Sveta.

--------------------------------------------------
Sklep Sveta

z dne 26. aprila 1982

o odobritvi sklenitve protokolov med Komisijo in Kraljevino Švedsko in Švicarsko konfederacijo, ki spreminjajo sporazuma o sodelovanju na področju kontrolirane termonuklearne fuzije in fizike plazme

(82/269/Euratom)

SVET EVROPSKIH SKUPNOSTI JE

ob upoštevanju določb Pogodbe o ustanovitvi Evropske skupnosti za atomsko energijo, in zlasti drugega odstavka člena 101 Pogodbe,

ob upoštevanju osnutka, ki ga je predložila Komisija,

ker se je Komisija v skladu z direktivami Sveta pogajala o protokolih, ki spreminjajo sporazuma s Švedsko in Švico o sodelovanju na področju kontrolirane termonuklearne fuzije in fizike plazme;

ker je zaradi tega primerno, da se potrdi sklenitev teh protokolov s strani Komisije,

SKLENIL:

Edini člen

Sklenitev protokolov med Komisijo ter Kraljevino Švedsko in Švicarsko konfederacijo, ki spreminjajo sporazuma o sodelovanju na področju kontrolirane termonuklearne fuzije in fizike plazme, se odobri.

Besedilo teh protokolov je priloženo temu sklepu.

V Luxembourgu, 26. aprila 1982

Za Svet

Predsednik

L. Tindemans

--------------------------------------------------
Odločba Sveta

z dne 24. junija 1981

o spremembi odločb 73/88/EGS in 77/97/EGS, sklepov 79/509/EGS, 79/510/EGS in 80/877/EGS ter odločb 80/1096/EGS in 80/1097/EGS glede postopkov Stalnega veterinarskega odbora

(81/477/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 43 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ker Stalni veterinarski odbor, ustanovljen s Sklepom Sveta 68/361/EGS [3], daje svoje mnenje v skladu s postopki, veljavnimi do 21. ali 22. junija 1981, odvisno od primera;

ker je bila zadeva prvič napotena na Odbor 22. decembra 1972; ker je minilo dovolj časa, da se lahko doseže dokončna odločitev o teh postopkih; ker veljavnost navedenih postopkov ne bi smela več biti omejena;

ker so izkušnje, pridobljene z uporabo trenutnih postopkov pokazale, da na splošno predstavljajo učinkovito metodo za hitro sprejemanje odločitev, za katere so se prvotno oblikovali;

ker je poleg tega po pristopu Grčije treba prilagoditi število glasov, ki sestavljajo zahtevano večino v Odboru, za pravne akte, ki so bili sprejeti po sprejetju Akta o pristopu iz leta 1979 in se še niso prilagodili,

SPREJEL NASLEDNJO ODLOČBO:

Člen 1

Razveljavijo se predpisi:

- člen 8 Odločbe 73/88/EGS [4],

- člen 7 Odločbe 77/97/EGS [5],

- člen 6 sklepov 79/509/EGS [6], 79/510/EGS [7] in 80/877/EGS [8],

- člen 7 Odločbe 80/1096/EGS [9],

- člen 9 Odločbe 80/1097/EGS [10].

Člen 2

Sklicevanje na 41 se nadomesti s 45 v členu 5(3) sklepov 79/509/EGS, 79/510/EGS in 80/877/EGS, v členu 6(3) Odločbe 80/1096/EGS in v členu 8(3) Odločbe 80/1097/EGS.

Člen 3

Svet na podlagi poročila Komisije o delovanju Stalnega veterinarskega odbora, ki po potrebi vsebuje ustrezne predloge, pred 1. julijem 1987 ponovno preveri postopek navedenega odbora.

Člen 4

Ta odločba je naslovljena na države članice.

V Luxembourgu, 24. junija 1981

Za Svet

Predsednik

G. M. V. van Aardenne

[1] UL C 102, 5.5.1981, str. 4.

[2] Mnenje podano dne 19. junija 1981 (še ni objavljeno v Uradnem listu).

[3] UL L 255, 18.10.1968, str. 23.

[4] UL L 106, 20.4.1973, str. 26.

[5] UL L 26, 31.1.1977, str. 78.

[6] UL L 133, 31.5.1979, str. 27.

[7] UL L 133, 31.5.1979, str. 29.

[8] UL L 250, 23.9.1980, str. 12.

[9] UL L 325, 1.12.1980, str. 5.

[10] UL L 325, 1.12.1980, str. 8.

--------------------------------------------------